Саўка за сталом  
*Эдзі Агняцвет*

Ляжаць ля талеркі відэлец і нож.

Дзве чыстыя лыжкі ляжаць.

— Ну і што ж?

Ляжаць — хай ляжаць, іх не буду чапаць.

Яны ж не чапаюць мяне і маўчаць.

З талеркі ён сёрбае крупнік — ой-ой!

Кавалачак мяса хапае рукой.

Ён з пальцамі лезе ў гарачы кампот,

Абрусам ён выцер і шчокі і рот.

Пасля на талерку падручнік паклаў —

І кнігу карміў ён аб’едкамі страў…

Відэлец не ўцерпеў:

— За цэлы мой век

Мне трапіўся першы такі чалавек!

Ускочыла лыжка і ну рагатаць:

— Хі-хі, ха-ха-ха, ён дурненькі, відаць!

А нож узлаваўся і тупнуў нагой:

— Давайце паслужым мы справе другой!

Пакінем яго аднаго за сталом,

А самі запішамся ў ме-та-ла-лом!

Саскочылі разам яны са стала —

Ніякая сіла спыніць не магла.

Відэлец, і лыжка, і нож — ля дзвярэй.

Збянтэжыўся Саўка:

— Чакайце, э-гей!

А тыя ляцяць, азірнуцца не хочуць.

— Хі-хі, ха-ха-ха! — толькі лыжкі рагочуць.

Бяжыць недарэка з пустымі рукамі…

Чым скончыцца ўсё?

Вы прыдумайце самі.

1974 г.